
Lagăr pentru elevi! Cea mai mare școală din Oradea impune 
recunoașterea facială 


Via ActiveNews: 


Cea mai mare şcoală din Oradea, cu peste 2.100 de elevi înscriși, Colegiul Naţional Onisifor Ghibu are un 
plan măreț pentru 2024: instalarea unui sistem de acces în clădire cu recunoaştere facială, notează 


eBihoreanul. 


Directorul Iulius Timar speră că acest sistem va ajuta la menţinerea unui climat de siguranţă în unitatea de 


învățământ, dar îi va şi disciplina pe elevi, care nu vor putea chiuli fără să lase „urme” digitale. 
Măsură de prevenţie 


„Cea mai mare problemă pe care o are astăzi sistemul de învățământ este siguranţa elevilor. Vedem peste tot 
în lume cazuri în care persoane neautorizate intră în şcoli şi comit fapte nebunești. Imi doresc să prevenim 


astfel de situaţii în şcoala noastră”, a declarat Timar, joi, pentru BIHOREANUL. 


Concret, directorul vrea să achiziţioneze un sistem de acces cu turnicheţi, care vor fi montați la intrările în 
şcoală şi care vor permite accesul după identificarea facială a elevului sau a profesorului. Pentru asta, toţi 


dascălii şi toţi şcolarii vor fi fotografiaţi, astfel încât camerele de vedere care vor fi montate să îi recunoască. 


Iulius Timar (foto) a văzut un sistem similar într-o clădire de birouri din Bucureşti şi îl consideră oportun 
pentru unitatea de învățământ pe care o conduce. „În prezent, noi avem un portar şi patru căi de acces în 
şcoală. Este evident că portarul, oricât de bine intenţionat şi de harnic ar fi, nu poate fi prezent în toate 
intrările simultan. Nici eu, dacă aş fi portarul, n-aş fi capabil. Noul sistem ne va oferi control asupra 


persoanelor care intră în şcoală. Siguranţa trebuie să fie pe primul loc”, a spus directorul. 


Acesta a luat în calcul şi instalarea unui sistem de turnicheţi deschişi de cartele, însă nu îl consideră util 
pentru o unitate de învăţământ. Elevii şi-ar putea da unii altora cartelele, eludând astfel regulile de acces. 
Dezavantajul recunoașterii prin amprentă facială este că o dată la doi ani toţi elevii vor trebui fotografiaţi din 


nou, întrucât trăsăturile lor fizionomice se vor schimba. 


„Trebuie să avem disciplină în şcoli” 


În locul celor patru intrări pe care le are azi, Colegiul Ghibu ar urma să rămână cu două, iar la acestea vor fi 
montați zece turnicheţi. „Sistemul va fi programat după orarul fiecărei clase. De exemplu, dacă o clasă de-a 
V-a are ore de la 8 la 13, elevii vor putea intra în şcoală până la ora 8 şi vor putea ieşi doar după 13. Sigur, 
vor fi şi situaţii excepţionale, când vor ajunge mai târziu, iar atunci vor intra în şcoală pe la cabina 


portarului, după ce au fost înregistraţi”, a explicat Iulius Timar. 


În cazul elevilor majori, care au dreptul să iasă din unitatea de învățământ în timpul pauzelor, sistemul le va 
permite acest lucru, cu amendamentul că vor trebui să revină în şcoală înainte să sune clopoţelul. Dacă vor 
dori să intre după ce pauza s-a încheiat, adolescenţii vor trebui să treacă pe la portar, care îi va înregistra, iar 
aceste întârzieri vor fi aduse la cunoştinţa părinţilor. „În regulamentul intern, pe care îl vom modifica în 


această lună, putem prevedea inclusiv că după trei abateri de acest gen, elevul să fie sancţionat. Trebuie să 


avem disciplină în şcoli”, a mai spus directorul, sperând că, astfel, absenteismul elevilor de la ore se va 


reduce. 


Calculele arată că un asemenea sistem va costa circa 100.000 de euro, bani pe care Colegiul Onisifor Ghibu 
îi va plăti din bugetul propriu. Directorul Timar îşi doreşte ca sistemul de acces cu recunoaştere 


facială să fie instalat până în luna septembrie a acestui an, conchide eBihoreanul. 


